ગામડાની વહુ-દીકરીઓને આ પ્રોજેક્ટ માટે પ્રોત્સાહિત કરનાર સાંઢણીધાર ગામનાં મોતીબહેન ચાવડા કહે છે, “ગીર-સોમનાથ જિલ્લાના છેવાડાનાં ગામડાંઓમાં હજુ યુવકો સુધી પણ સ્માર્ટફોન પહોંચ્યા નથી ત્યાં મહિલાઓ પાસે સ્માર્ટફોન અને ટૅબલેટ બંને હોય, એટલું જ નહીં તેમને એ ઉપયોગ કરતાં પણ આવડતું હોય તે નાનીસૂની ઘટના નથી. આ પ્રોજેક્ટ અમારી પાસે આવ્યો ત્યારે પ્રથમ તો બધી બહેનોએ તેનો અસ્વીકાર કરેલો. જેની પાછળનું કારણ અગાઉ નિષ્ફળ ગયેલો નિર્ધૂમ ચૂલાનો પ્રોજેક્ટ હતો. જોકે અમે ‘જોયું જશે’ એમ માનીને બહેનોને સ્માર્ટફોન-ઈન્ટરનેટ શીખવવાનું બીડું ઝડપ્યું. તાલીમના આગલા દિવસ સુધી નક્કી નહોતું થઈ શકતું કે કયા ગામમાં કોણ હશે. અંતે જે તે ગામમાં રૃબરૃ જઈને અમે બહેનોની પસંદગી કરી અને ટ્રેનિંગ આપી.